Így veszik el a robotok a munkát az emberektől | Sulibank Élményportál
Így veszik el a robotok a munkát az emberektől
Dátum: 2017.11.06.
Sok gyárban egyre több munkát már robotok végeznek. Ez megkönnyíti a termelést, de pont azoktól veszi el a munkát, akik kevésbé képzettek, és szegényebbek.
A robotoké a jövő, ez klassz. De vajon arra gondoltál már, hogy mi lesz azokkal az emberekkel, akiknek a munkáját kiváltják a robotok? Ezek általában olyan feladatok, amelyek egyszerűen elvégezhetőek, nem kell hozzá sok szaktudás. Egy felmérés szerint 2030-ban már a munkahelyek egyharmadát robotok tölthetik be az Egyesült Államokban. Pont a legszegényebb emberek válhatnak munkanélkülivé, mert elvesztik az állásukat.
Hová vezet a túl sok robot?
Minél képzetlenebb valaki, annál nagyobb az esély arra, hogy a jövőben robotok is elvégezhetik a munkáját. Az Egyesült Államokban sok városban már egyre nagyobb az automatizáció, vagyis az, amikor emberek munkáját gépekkel váltják ki. Ezekben a városokban nőtt a szegények száma, és a gazdagok és a szegények közötti jövedelmi különbség még nagyobb lett. Sőt, már a középosztály és a gazdagok közötti szakadék is egyre mélyebb lett.
A gazdagok gazdagabbak, a szegények szegényebbek lesznek
De ez miért törvényszerű?
Ennyire igazságtalanul mint most, még sosem osztották el az emberek a javakat egymás között. A leggazdagabb egy százalék kezében óriási vagyon összpontosul. Annyi pénzük van, amennyi a társadalom szegényebb felének vagyona – összesen!
Ilyenre utoljára az 1929-33-as világválság előtt volt példa, de a különbség még akkor sem volt ennyire nagy.
A vagyoni különbség egyre nő, és ennek oka, hogy a tőkéből (meglévő vagyonból) származó jövedelem sokkal gyorsabban növekedett, mint a munkabérek. Mit is jelent ez? Akinek sok pénze volt már eddig is, és azt okosan befektette például ingatlanba vagy részvényekbe, rengeteg pénzt kereshetett. Az ingatlanok ára folyamatosan növekedett, és a részvények ára is nőtt.
Ezzel szemben a munkabérből élők fizetése alig emelkedett. Mindez ahhoz vezetett, hogy a gazdagok még gazdagabbak, a szegények még szegényebbek lettek. Ma a különbség akár 30-szoros a társadalom leggazdagabb és a legszegényebb 10 százaléka között.
Az elmúlt öt évben is hatalmas változások történtek.
A társadalom leggazdagabb és legszegényebb 20 százaléka közötti jövedelmi különbség ennyi idő alatt a hatszorosra nőtt az Egyesült Államokban. Ez elképesztő mértékű!
Miért növekednek lassan a munkabérek?
A vállalatok célja, hogy minél több árut adjanak el. Ezt úgy tehetik meg, hogy olcsón termelnek. Minél alacsonyabb fizetést adnak a dolgozóiknak, annál kevesebbet kell költeniük munkabérre. Így kevesebb a kiadásuk, és olcsóbban adhatják el a termékeiket.
A világ legigazságtalanabb társadalma
az Egyesült Államokban,
Nagy-Britanniában,
és Törökországban van.
Itt a legnagyobbak a jövedelmi különbség a lakosság felső és az alsó 10 százaléka között.
A legigazságosabb társadalmak ugyanakkor Észak-Európában találhatóak. Svédországban, Finnországban, Dániában és Norvégiában. Ezekben az országokban a leggazdagabb 20 százalék és a legszegényebb 20 százalék jövedelme közötti eltérés csak háromszoros.